1368-ban meghalt Vaszilij és utóda a közben pestisben elhalálozott Vszevolod öccse, Mihail Alekszandrovics lett. Fellángolt a Moszkva és Tver közötti konfliktus is és Dmitrij moszkvai herceg kétszer is hadat küldött Tver ellen, de mindkétszer vissza kellett vonulnia és a tveriekkel szövetséges litvánok megostromolták Moszkvát. A tatár kán is Mihailnak ítélte a nagyfejedelmi jarlikot, de Dmitrij nem ismerte el a döntést. 1374-ben néhány elégedetlen moszkvai bojár Tverbe menekült, Mihail helyzetét megerősítette az új kán oklevele, így a fejedelem megpróbálta kiterjeszteni hatalmát Torzsokra és Uglicsra. Ekkor Dmitrij szövetségeseit összegyűjtve hatalmas sereggel vonult Tver ellen, és Mihail kénytelen volt megalázkodni előtte és elfogadni a tatárellenes szövetségi ajánlatot. Az 1380-as kulikovói csatában tveri részfejedelmek katonái is részt vettek Moszkva oldalán.